## Pravilnik o uvjetima i postupku za izdavanje dopusnice za obavljanje znanstvene djelatnosti

### NN 97/2007 (24.9.2007.), Pravilnik o uvjetima i postupku za izdavanje dopusnice za obavljanje znanstvene djelatnosti

# MINISTARSTVO ZNANOSTI, OBRAZOVANJA I ŠPORTA

**2898**

Na temelju članka 23. stavka 6. Zakona o znanstvenoj djelatnosti i visokom
obrazovanju (»Narodne novine«, broj 123/03, 105/04, 174/04 i 46/07) i prethodnog
mišljenja Nacionalnog vijeća za znanost, ministar znanosti, obrazovanja i športa
donosi

## PRAVILNIK

### O UVJETIMA I POSTUPKU ZA IZDAVANJE DOPUSNICE ZA OBAVLJANJE ZNANSTVENE DJELATNOSTI

1. OPĆE ODREDBE

Članak 1.

Ovim Pravilnikom propisuju se uvjeti za izdavanje dopusnice za početak
obavljanja znanstvene djelatnosti i postupak utvrđivanja ispunjavanja uvjeta za
početak obavljanja znanstvene djelatnosti.

Članak 2.

(1) Javni znanstveni instituti, sveučilišta i njihove sastavnice te druga visoka
učilišta i znanstvene organizacije kojima je osnivač Republika Hrvatska mogu
započeti obavljati znanstvenu djelatnost odnosno u sudski registar upisati takvu
djelatnost samo na temelju dopusnice za obavljanje znanstvene djelatnosti
temeljem koje se upisuju u Upisnik znanstvenih organizacija.
(2) Uz pravne osobe iz stavka 1. ovoga članka, privatni instituti i druge pravne
osobe, mogu tražiti dopusnicu za početak obavljanja znanstvene djelatnosti i
upisati se u Upisnik znanstvenih organizacija.
(3) Upisom u Upisnik znanstvenih organizacija stječe se status znanstvene
organizacije.

II. POSTUPAK UTVRĐIVANJA ISPUNJAVANJA UVJETA ZA OBAVLJANJE ZNANSTVENE
DJELATNOSTI

Članak 3.

(1) Pravne osobe iz stavka 1. i 2. članka 2. ovoga Pravilnika (u daljnjem
tekstu: Podnositelj) podnose ministru nadležnom za znanost (u daljnjem tekstu:
ministar) zahtjev za izdavanje dopusnice za početak obavljanja znanstvene
djelatnosti u odredenom području.
(2) Podnositelj uz zahtjev iz stavka 1. ovoga članka, prilaže:
1. akt o osnivanju;
2. program znanstvene djelatnosti uz preporuke dva istaknuta znanstvenika,
3. dokaze o znanstvenom i drugom osoblju;
4. dokaze o broju znanstvenih radova odnosno broju patenata, sukladno članku 6.
stavku 2. i 3. ovog Pravilnika, odnosno o uvjetima za izbor u odredeno
znanstveno zvanje, sukladno članku 6. stavku 1. ovog Pravilnika;
5. dokaze da su osigurani prostor i oprema za obavljanje znanstvene djelatnosti
u ovisnosti o vrsti te djelatnosti;
6. dokaze o izvorima financijskih sredstava za obavljanje znanstvene
djelatnosti.

Članak 4.

(1) Ministar u roku od 8 dana, od dana primitka zahtjeva i njegovih priloga iz
članka 3. ovoga Pravilnika, traži mišljenje Nacionalnog vijeća za znanost (u
daljnjem tekstu: Nacionalno vijeće).
(2) Nacionalno vijeće u roku od 45 dana od dana primitka zahtjeva i njegovih
priloga iz članka 3. ovoga Pravilnika, daje ministru mišljenje s prijedlogom za
izdavanje ili uskraćivanje dopusnice za početak obavljanja znanstvene
djelatnosti. Na temelju pozitivnog mišljenja Nacionalnog vijeća s prijedlogom za
izdavanje dopusnice, ministar izdaje dopusnicu u roku od 8 dana od dana primitka
mišljenja.
(3) Ako se u postupku utvrdivanja ispunjavanja uvjeta za početak obavljanja
znanstvene djelatnosti utvrde nedostaci u ispunjavanju uvjeta za obavljanje
znanstvene djelatnosti ministar, uz prethodno pribavljeno mišljenje Nacionalnog
vijeća za znanost, izdaje Podnositelju pismo očekivanja kojim se ukazuje na
nedostatke u ispunjavanju uvjeta za obavljanje znanstvene djelatnosti te
izražava očekivanje da će nabrojani nedostaci u zadanom roku biti otklonjeni. Po
isteku roka izdaje se ili rješenjem odbija dopusnica.
(4) U postupku izdavanja dopusnice za početak obavljanja znanstvene djelatnosti
ministar može zatražiti novo mišljenje Nacionalnog vijeća u kojem slučaju se,
rok dovršenja postupka jednokratno produljuje za 45 dana.

Članak 5.

(1) Dopusnica je isprava kojom se utvrduje da Podnositelj udovoljava standardima
i uvjetima za početak obavljanja znanstvene djelatnosti u odredenom području.
(2) Dopusnica i rješenje kojim se uskraćuje dopusnica su upravni akti protiv
kojih se može pokrenuti upravni spor.

III. UVJETI ZA IZDAVANJE DOPUSNICE

Članak 6.

(1) Dopusnica za početak obavljanja znanstvene djelatnosti izdat će se javnom
znanstvenom institutu, sveučilištu i njihovim sastavnicama te drugom visokom
učilištu i znanstvenoj organizaciji kojem je osnivač Republika Hrvatska, ako
ispunjava sljedeće uvjete:
– u radnom odnosu s punim radnim vremenom ima najmanje 5 zaposlenika sa
znanstvenim zvanjem u znanstvenom području za koje se traži izdavanje dopusnice
za početak obavljanja djelatnosti od čega 3 znanstvena savjetnika. Ukoliko se
radi, o ustanovi u osnivanju, ista iskazuje namjeru zapošljavanja navedenog
broja zaposlenika, odnosno broja osoba koje ispunjavaju uvjete za izbor u
potrebna zvanja;
– ima osiguran odgovarajući prostor i opremu;
– ima osigurana potrebna novčana sredstva za rad.
(2) Dopusnica za početak obavljanja znanstvene djelatnosti, izdat će se
privatnom znanstvenom institutu koji ispunjava jedan od sljedećih uvjeta:
– u radnom odnosu s punim radnim vremenom ima najmanje 3 zaposlenika sa
znanstvenim zvanjem, odnosno dostavi dokaz o iskazima namjere zapošljavanja
navedenog broja zaposlenika sa znanstvenim zvanjem ako se radi o institutu koji
se osniva;
– u radnom odnosu s punim radnim vremenom ima najmanje 3 doktora znanosti,
odnosno dostavi dokaz o iskazima namjere zapošljavanja navedenog broja doktora
znanosti, ako se radi o institutu koji se osniva;
– potrebno je da ukupni broj znanstvenih radova, osoba koje su zaposlene u
privatnom znanstvenom institutu, objavljenih u zadnjih pet godina, do dana
podnošenja zahtjeva za izdavanje dopusnice, odgovora najmanje broju znanstvenih
radova potrebnih za izbor u zvanje višeg znanstvenog suradnika u odredenom
znanstvenom području/polju, kojim se institut bavi. U slučaju podnošenja
zahtjeva za izdavanje dopusnice za početak obavljanja znanstvene djelatnosti
instituta u osnivanju, potrebno je da ukupni broj znanstvenih radova objavljenih
u zadnjih pet godina, do dana podnošenja zahtjeva za izdavanje dopusnice, osoba
koje iskažu namjeru zapošljavanja i članova uprave tog instituta, odgovara
najmanje broju radova potrebnih za izbor u zvanje višeg znanstvenog suradnika iz
znanstvenog područja/polja kojim se institut namjerava baviti. U ukupni broj
potrebnih znanstvenih radova mogu se ubrajati patenti gore navedenih
znanstvenika koji u tom slučaju mogu nadomjestiti do 1/3 znanstvenih radova.
(3) Dopusnica za obavljanje znanstvene djelatnosti, izdat će se i drugoj pravnoj
osobi koja ispunjava jedan od sljedećih uvjeta:
– u radnom odnosu s punim radnim vremenom ima najmanje 2 zaposlenika sa
znanstvenim zvanjem odnosno iskaže namjeru zapošljavanja navedenog broja
zaposlenika sa znanstvenim zvanjem ako se radi o pravnoj osobi koji se osniva,
– u radnom odnosu s punim radnim vremenom ima najmanje 2 doktora znanosti,
odnosno dostavi dokaz o iskazima namjere zapošljavanja navedenog broja doktora
znanosti, ako se radi o pravnoj osobi koja se osniva,
– potrebno je da ukupni broj znanstvenih radova, osoba koje su zaposlene u
drugoj pravnoj osobi, objavljenih u zadnjih pet godina, do dana podnošenja
zahtjeva za izdavanje dopusnice, odgovora najmanje broju znanstvenih radova
potrebnih za izbor u zvanje višeg znanstvenog suradnika u odredenom znanstvenom
području / polju, kojim se pravna osoba bavi. U slučaju podnošenja zahtjeva za
izdavanje dopusnice za početak obavljanja znanstvene djelatnosti pravne osobe u
osnivanju, potrebno je da ukupni broj znanstvenih radova, objavljenih u zadnjih
pet godina, do dana podnošenja zahtjeva za izdavanje dopusnice, osoba koje
iskažu namjeru zapošljavanja i članova uprave te pravne osobe, odgovara najmanje
broju radova potrebnih za izbor u zvanje višeg znanstvenog suradnika iz
znanstvenog područja/polja kojim se pravna osoba namjerava baviti. U ukupni broj
potrebnih znanstvenih radova mogu se ubrajati patenti gore navedenih
znanstvenika koji u tom slučaju mogu nadomjestiti do 1/3 znanstvenih radova.
(4) Pravnim osobama iz stavka 2. i 3. ovoga članka, a koji posluju najmanje 5
godina do dana podnošenja zahtjeva za izdavanje dopusnice, priznaju se samo oni
znanstveni rezultati (znanstveni radovi, projekti, i dr.) koji su nedvojbeno
povezani s tom pravnom osobom, dakle nastali u toj organizaciji. Znanstveni
rezultati zaposlenika pravne osobe ili članova tijela upravljanja pravne osobe
nastali kao rezultat rada u nekoj drugoj znanstvenoj organizaciji mogu biti
priznati samo uz suglasnost organizacije u kojoj su predmetni rezultati
ostvareni.
(5) Pravnim osobama iz stavka 2. i 3. ovoga članka, a koje posluju manje od 5
godina do dana podnošenja zahtjeva za izdavanje dopusnice, prilikom
obračunavanja ukupnog broja znanstvenih radova, priznaju se svi rezultati
zaposlenika i članova tijela upravljanja neovisno o matičnim organizacijama u
kojima su ostvareni, a koja odgovara uvjetima potrebnim za izbor u zvanje višeg
znanstvenog suradnika u odredenom znanstvenom području / polju.

Članak 7.

Opis prostora i opreme treba sadržavati:
– dokaze o osiguranju prostora i opreme koji su odgovarajući za obavljanje
znanstvene djelatnosti u odredenom znanstvenom području/polju, sukladno članku
3. točki 4. ovog pravilnika. Dokazom se smatraju sve vjerodostojne isprave o
vlasništvu, pravu korištenja, zakupu i drugoj valjanoj pravnoj osnovi na temelju
kojeg se koristi prostor i oprema;
– podatke o mogućnostima raspolaganja znanstvenom literaturom (knjižnica,
pojedinačna pretplata na znanstvene časopise i knjige, dostupnost znanstvene
literature putem interneta);
– podatke o laboratorijima.

Članak 8.

Dokaz o izvorima financijskih sredstava za obavljanje znanstvene djelatnosti
treba sadržavati listu svih izvora financiranja s predvidenim iznosima (prihodi
iz državnog proračuna, prihodi iz vlastitih sredstava, prihodi iz sredstava
dobivenih iz donacija te prihodi iz drugih izvora) te prikazanom strukturom
rashoda.

Članak 9.

(1) Iznimno, Podnositelji koji ne ispunjavaju sve gore navedene uvjete mogu, uz
mišljenje Nacionalnog vijeća s prijedlogom za izdavanje dopusnice, dobiti
dopusnicu za obavljanje znanstvene djelatnosti, u slučaju kada je osnivanje
takve znanstvene organizacije od posebnog interesa za razvoj obrazovanja,
znanosti i tehnologije u Republici Hrvatskoj, tj. kada se znanstvena
organizacija osniva za obavljanje djelatnosti iz znanstvenog područja/polja koje
je nedovoljno razvijeno ili deficitarno u Republici Hrvatskoj.
(2) Znanstvene organizacije iz stavka 1. ovoga članka podliježu provjeri
ispunjavanja uvjeta za početak obavljanja znanstvene djelatnosti, propisanih
ovim pravilnikom, u roku od 3 godine od dana dobivanja dopusnice.
(3) Ukoliko znanstvena organizacija iz stavka 1. ovog članka u roku iz stavka 2.
ovog članka ne ispuni uvjete propisane ovim pravilnikom, ministar, uz mišljenje
Nacionalnog vijeća s prijedlogom za uskratu dopusnice, uskraćuje dopusnicu za
obavljanje znanstvene djelatnosti.

Članak 10.

Ovaj Pravilnik stupa na snagu danom objave u »Narodnim novinama«.

Klasa: 640-01/07-06/00013
Urbroj: 533-08-07-0003
Zagreb, 14. rujna 2007.

Ministar
**prof. dr. sc. Dragan Primorac**, v. r.

Pravilnik, NN 97/2007-2898
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)